V. Mečiar, poslanec: (2003-06-20):
Pokiaľ ide o otázku podmienok zákona, ja si uvedomujem, že aj Hnutie za demokratické Slovensko sa zlým výberom ľudí podieľa na tejto chybe, ale nemienime podporou tejto skupiny znásobovať svoju chybu ďalej. Takisto táto skupina dáva odôvodnenie pre predčasné voľby, aby viacej takíto ľudia v parlamente neboli a aby každý, kto kandiduje za svoj klub a stranu, riadne svoju straníckosť aj vo vzťahu k voličovi plnil. Pokiaľ ide o otázky, ktoré súvisia s týmto dnešným rokovaním a vôbec s celým vývojom politickej situácie na Slovensku, je tu jedna otázka, ktorá ma do značnej miery znepokojuje. A to je postraníčtenie ústavných orgánov a inštitúcií. Hlavnú správu v štáte preberá koaličná rada, ktorá nie je ústavným orgánom. Poslanci nemôžu byť prevodová páka strán na plnenie ich uznesení. Pokiaľ ide o otázky vzťahu poslancov v parlamente, nemôžu byť veci stavené tak do protikladu, ako včera veľmi smiešne tamto pani podpredsedkyňa dávala, opozícia a koalícia, vážení, každý z vás, zastupujeme občanov, ktorí sú si navzájom rovní a rovnoprávni. Čiže naše postavenie v parlamente je rovnaké a nemôže byť sankcionované náhodné spoločné hlasovanie o akomkoľvek probléme v parlamente. Sme tu rovnakí zástupcovia ľudu ako vy! Nemáme žiadne iné privilégiá, akurát naše role sú rôzne. Vy podporujete vládu, my sme v opozícii, ale zodpovednosť za stav štátu máme spoločnú. A tu je čo robiť. Sme za to, aby sa opatrenia, ktoré sa robia, prijímali ako opatrenia systémové, ale aj forma politiky aby sa menila. Aby bola viacej programová, aby bolo na strane parlamentu viacej iniciatívy. Pokiaľ ide o otázky, ktoré sa otvárajú dnes na tému o diskusiách, tak si dovolím povedať, že robíme opozičnej politike, tí, ktorí v opozícii s týmto vystupujú, medvediu službu. Ak sa tu urobili kroky k tomu, že boli obvinení členovia vlády s podozrením korupcie a tie sa nepreukázali, sme ich očistili. Buď je politika konkrétna, buď existujú fakty, alebo potom radšej nerobme na tých faktoch reflexiu vo verejnosti takú, ktorá vzbudzuje pocity a reakcie opačné. Za smiešne a hanebné som považoval výzvy zastupiteľskému úradu v Spojených štátoch amerických, aby predkladal parlamentu dôkazy. Prosím vás, to sa kde robí ešte okrem nás! Z hľadiska personifikácie oboch osôb, ktoré sú navrhované na odvolanie, nestotožňujem sa s tým, nie preto, že som vo fanklube Ivana Mikloša alebo Pála Csákyho. Naopak, mám výhrady tak, možno aj ďalej ako všetci ostatní, ale nemienim robiť politiku takú, ktorá pre pohľad na dve osoby mi zakryje celý systém chýb, v ktorých pozadí sú a ktoré sa potom koncentrujú len týchto dvoch ľudí. Pokiaľ ide o chyby, ktoré tu sú, každý z nich má svoje aj dobré, aj negatívne vlastnosti, Ivan Mikloš hrá svoju hru, je primerane arogantný, kde-kto ho zo všeličoho podozrieva, ale nemôžem pripustiť, že zodpovedá za zákony prijaté týmto parlamentom. Za to zodpovedáte vy, čo ste za to hlasovali, sedemdesiati ôsmi, ak sa neplnia, musíte si urobiť nápravu a opatrenia na to, aby sa zlepšili, to je nie naša úloha! Naša úloha je upozorňovať, aké sú dôsledky dopadu na ostatných občanov. Pokiaľ ide o Národnú radu Slovenskej republiky a ostatné veci, tak zodpovednosť je tu delená medzi ústavné inštitúcie, nie medzi strany. Pokiaľ ide o otázky súvisiace s integráciou a s organizáciou vstupu do Európskej únie, prepáčte, ale si myslím, že sa všetci trošku schovávajú za Csákyho a že Csáky v danej situácii nie je tá ústredná osoba, že ak tak musíme povedať, že tu systémové hrubé chyby na strane vlády, na strane parlamentu, ktoré viedli k situácii, ktorá dnes existuje. Samozrejme, nemôže nebrať ani do úvahy podozrenie z toho, že si tu niektorí liečia vlastné chyby. Keď sa pripravovalo referendum o vstupe do Európskej únie, Smer formálne deklaroval, že áno, ale... Ale v kampani som nevidel, ale za výsledok kampane a prístupový proces sme zobrali politickú zodpovednosť všetci. A už to nehovorím o nezávislých, o tých nebolo ani počuť. Čo keď sa niekde vzadu čakalo za bukom, kým sa vyvolá kríza vlády na princípe toho, že nebudeme prijatí do Európskej únie a dnes sa tento postoj má zmeniť cez toto rokovanie na obhajobu svojho postoja vtedajšieho? To aj opozícia si musí uvedomiť, že každý za niečo nesieme zodpovednosť a v čase, keď bola kríza a bolo sa treba veci venovať, tak všetci neťahali. Ani z opozície všetci neťahali a bola to spoločná zodpovednosť všetkých. Pokiaľ ide o otázky, ktoré stoja pred Národnou radou Slovenskej republiky, dovoľte, aby som vám povedal, že tu nie sú vôbec rozdiskutované základné veci. Ako sa bude v orgánoch Európskej únie obhajovať základný záujem štátu? Počúvam, jedni hovoria, my budeme v takej alebo onakej komisii alebo v klube, ale kde budeme všetci za Slovensko? Aký bude ten vnútorný mechanizmus, na princípe ktorého budeme vôľu štátu utvárať a obhajovať? Boli politické spory v Európskej únii rôzne, ale nikdy neboli ako vnútroštátne spory francúzsko-francúzsky, nemecko-nemecký! My s týmto chceme ísť do Európskej únie? A ten mechanizmus dosahovania dohody v parlamente nie je! Bude treba prijať ústavný zákon o utvorení veľkého výboru pre integráciou s účasťou vlády, ústavných činiteľov, so záväznosťou návrhov, s prepojením na poslancov Európskeho parlamentu. Ak toto nebude, toto je vec parlamentu, to je nie vec Csákyho. Vinu na tom nesieme všetci. Pokiaľ ide o otázky, ktoré súvisia ešte s touto výstavbou, musím povedať aj to, že Národná rada sa tiež podpísala na týchto chybách. Navrhovateľom je pani predsedníčka výboru pre európsku integráciu, ale sama sa súčasne sťažuje, že sa jej výbor neschádza. A prečo sa schádza Nagyovi a prečo sa neschádza Beňovej? Nemá na tom vlastný podiel viny? Aká je komunikácia toho výboru. (Hlas v rokovacej sále.) Ďakujem, že mi do toho hovoríte! Nemusíte mi šepkať, mám svoju hlavu! Aj svoje vlasy mám. (Ruch v rokovacej sále.) Pokiaľ ide o tieto otázky, tak samozrejme, aká je potom aktivita tohto výboru, na čom stavia, ako rozvíja koncepciu roboty v súvislosti s európskou integráciou aj vo vzťahu k vláde. Pokiaľ ide o tento veľký výbor, som za to, aby vznikol čo najskôr. Z hľadiska finančných fondov nutných pre vstup oveľa dôležitejšie ako plakanie nad tým, že nemá kto odovzdávať projekty, je zabezpečenie týchto projektov ekonomicky! Neexistuje úverová linka na 50 % hodnoty projektov. To ani cez banky nejde, ani cez vládne zdroje nejde, ani cez zákony parlamentu nejdú, ak neuvoľníme túto cestu. V parlamente právo zákonodarnej iniciatívy máme každý, tak ju neotvoríme ani cez vládu. Podobne minister zahraničných vecí zodpovedá za to, že nie je pripravenosť aparátu pre Európsku úniu priamo v Bruseli, pán Play zodpovedá za to, že nie je vybudovaný aparát Európskej únie v tomto štáte, ministri zodpovedajú za to, že nie sú čerpané jednotlivé fondy. Vláda ako celok zodpovedá za to a my v parlamente zodpovedáme za to, že nemáme vytvorenú funkciu ministra pre európsku integráciu, ktorú majú všetky krajiny, ktoré členom európskej integrácie sú. Chýbajú funkcie štátnych tajomníkov na ministerstvách, chýbajú funkcie odborných útvarov na ministerstvách, chýbajú garanty projektov, chýbajú projekty. Tak ako? Ak chýba celá sieť, tak za to zodpovedá jeden človek, alebo zodpovedá za to celá sústava strán a vzťahov parlament - vláda a projektovania svojej budúcnosti pre európske obdobie. Ak sa tieto veci nespravia nie za mesiace, ale za dni, tak sa veci nevybudujú. Pokiaľ ide o priority, nemyslím si, že najzávažnejšia skutočnosť dnes je práve odvolávanie Csákyho a Mikloša, skôr si myslím, že sú tie priority niekde inde, že ide o rozdiely programové, ktoré existujú, z ktorých potom vyplýva celá politika vlády. Že ide o odvetvia, ktoré dnes majú mimoriadne kritickú situáciu. Vážené dámy a páni, každého z nás učil nejaký učiteľ. Dnes 90 % pedagógov na Slovensku štrajkuje. Chcú nám voľačo povedať. My sme ich zástupcovia, ale do istej miery aj ich žiaci. Čo im dnes povieme? Že máme problémy s Csákym a s Miklošom? Alebo je tu na rade povedať si, tak je tu spoločenský tlak, tak ho prijmime a zodpovedne sa k nemu postavme. Ak dnes nepodporíme učiteľov a nebudeme riešiť ich problém, v septembri máme generálny štrajk škôl znovu a v novembri ich máme so študentmi niekoľko dní v uliciach s politickým protestom proti parlamentu ako celku. Proti každému z nás. Aj proti vláde. Tak je tu otázka, ako tú politiku vlastne budeme chápať a robiť? Je lepšia situácia na ministerstve práce a sociálnych vecí? Budeme prehliadať situáciu na ministerstve spravodlivosti, keď minister pokusmi o koncentráciu moci narušuje ústavný systém? Veď to je tiež ohrozenie istého stupňa, ktoré sa nás týka všetkých. Ako je to s otázkami reformy verejnej správy, ktorá zabrzdí a ku koncu roka dostane do deficitu celú vnútornú správu? Dovoľte, aby som sa zastavil aj pri niektorých veciach v súvislosti s koalíciou, vládnou. Veľmi vás prosím, neotravujte nás a netraumatizujte občanov Slovenska vašimi vnútornými vzťahmi. Čo nás je do toho, ako sa na koaličnej rade dohodnete alebo nedohodnete? Zobrali ste zodpovednosť za vládu, buď ju držte a neste a netraumatizujte všetkých, alebo to položte. Ide aféra za aférou. Teraz končí aféra s interrupciami, od pondelka máme aféru so zahraničnými Maďarmi, o mesiac ďalej vznikne aféra okolo prípravy rozpočtov, potom príde aféra okolo čerpania niektorých druhov zdrojov a podobne, jedna za druhou. Nemôžete robiť politiku bez toho, aby ste traumatizovali všetkých? Takže skúste si riešiť vzťahy vo vnútri a potom robiť z toho celoslovenskú traumu. Už sa mi zdá, že niekedy nejde o to, kto má aký koaličný, ale kto má aký vydieračský potenciál. Pokiaľ ide o otázky politické, podmieňované sú odbornými postojmi. Názorová pluralita musí byť zachovaná. Postoj k chybám je jedna z vecí, ktoré sú nevyhnuté. Nestotožňujeme sa ani s tým, že tieto kampane majú byť do takej miery medializované, do akej sa veci zdvíhajú. Nie som zástanca adrenalínovej politiky, že lepší politik je ten, kto viacej adrenalínu poslucháčom v krvi zdvihne. Táto politika má svoje obmedzenia a skúsenosť ukazuje, že sa musí zmeniť. Pokiaľ ide o nás, prešli sme k tomu, že nechceme politiku konfrontácie, nie že by sme ju nevedeli robiť, my sme dospeli k štádiu, keď to má byť už za nami. Ide nám o vecné riešenia. Čakáme, ako bude na túto zmenu reagovať vládna koalícia, ale pozeráme aj, ako reaguje opozícia. Ak na politiku, ktorá sleduje nekonfrontáciu, reagujú vedúci predstavitelia Smeru tak, že obviňujú opozičného partnera, že zmena kurzu je ovplyvnená tým, že sa bojíme väzení, bojíme sa korupčných a majetkových afér, dovoľte, aby som vás požiadal, páni, neutierajte si o nás viac špinavé ústa! Ak vy hľadáte majetkové motívy vo všetkom, je to vaša vec. Ale tento druh politiky ohovárania, klebiet, „osierania“ partnerov, to je už dávno za nami, ak je to váš primitivizmus taký v Smere, že to robiť chcete, robte si to, len prosím vás, nás z toho vynechajte. A je to vždy zbraň, ktorá má dva konce. Nemôžeme sa ani stať nástrojom osobných sporov. Ja sa nemôžem pozerať na to, ako sa tu rozohráva spor na pozadí ústavných vzťahov, a v podstate je to spor osôb. Fico obviní Mikloša. Mikloš žaluje Fica. Fico podá podnet prokuratúre. Potom idú obidvaja do médií. Pretože reakcia nie je náležitá, ideme znovu do parlamentu, Fico, Mikloš. Prosím vás, čo to je za vzťah? My máme byť nástroj toho osobného sporu? Občas mám dojem, že politika ozveny potrebuje aj ohlas, že vlastne toho Dzurindu a Mikloša Fico potrebuje, inak by nemal tému. Pokiaľ ide o otázky, ktoré máme vyriešiť pre budúcnosť, nemôžu sa riešiť. Som presvedčený, že je to na vládnej koalícii. Vyslovíte podporu, alebo respektíve nevyslovíte nedôveru pánovi Csákymu, Miklošovi, vaša vec, majte si ich. Nakoniec tak či tak stranícke sebectvo a sebazáchova vás k niečomu dovedú. Pokiaľ ide o otázky tém, ktoré sa dávajú, ak chce mať Smer mediálnu tému, majte si ju, ale neťahajte nás do toho, aby sme boli vaši spoluhráči. Rozvíjajte si to aj na báze vyslovovania nedôvery vo vláde. Pokiaľ ide o otázky, politika, ktorá je politikou traumy, nie je politikou zmeny. Robíme politiku a budeme robiť politiku nezávislú. Budeme rozvíjať vlastnú stratégiu, budeme sa usilovať o dôveru ľudí. Nepochybujeme o tom, že ako oko verejnej mienky, tak oko pamäti národa si bude pamätať všetko, čo sa deje, a verte, náš postoj, ktorý dnes celé Hnutie za demokratické Slovensko - Ľudová strana prezentuje, ako postoj, ktorý vám chce odkázať, sme nad tým. Podstata problémov ľudí je dnes v niečom inom. Poďme k opatreniam systémovým, legislatívnym, organizačným a poďme z nich odvodzovať zodpovednosť inštitúcií a spoluprácu inštitúcií ako celku. Ak sa na tomto dohodneme a spolupracovať môžeme. Ak mediálne kampane, sebaprezentácia osôb, ak konflikt, ktorý neprinesie ľuďom nič a smeruje mimo všeobecného blaha, nepočítajte s nami, že budeme vôbec sedieť v takých miestnostiach, kde sa bude takto rokovať a takto konať. Ak ste ma pochopili, v poriadku. Ak nie, tiež v poriadku. Aj na jedno aj na druhé vám dá odpoveď čas. Čas, ktorý dá aj odpoveď, aj účet. Ďakujem, dovidenia. Z. Martináková, podpredsedníčka NR SR: Faktická poznámka. Uzatváram možnosť hlásiť sa s faktickými poznámkami. Faktické poznámky pani poslankyňa Masácová a pán poslanec Galbavý. Končím možnosť prihlásiť sa s faktickými poznámkami. Pani poslankyňa Masácová.